Forslag til RÅDETS FORORDNING (EF) Nr. . . .

af . . .

om fastsættelse for produktionsåret 1998/99 af støtten for spindhør og hamp samt af beløbet, der tilbageholdes til finansiering af foranstaltninger til fremme af anvendelsen af hørfibre (98/C 87/06)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1308/70 af 29. juni 1970 om den fælles markedsordning for hør og hamp (1), senest ændret ved forordning (EF) nr. 3290/94 (2), særlig artikel 2, stk. 3 og artikel 4, stk. 3,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I artikel 4 i forordning (EØF) nr. 1308/70 bestemmes det, at der årligt skal fastsættes støtte for hør, der hovedsagelig er bestemt til fiberfremstilling, og for hamp, produceret i Fællesskabet;

i henhold til artikel 4, stk. 2, i nævnte forordning fastsættes denne støtte pr. hektar dyrknings- og høstareal, således at der sikres ligevægt mellem den i Fællesskabet nødvendige produktion og afsætningsmulighederne for produktionen; støtten skal fastsættes under hensyntagen til verdensmarkedsprisen for fibre og frø af hør og hamp;

priserne for hørfibre har svinget meget i de senere år, og Fællesskabets hørarealer er steget betydeligt; under hensyn til den foreslåede nedsættelse af den del af støtten, der er bestemt til at finansiere fællesskabsforanstaltninger til fremme af anvendelsen af hørfibre, og for ikke at tilskynde til en forhøjelse af dyrkningsarealerne, bør støtten nedsættes tilsvarende;

hørmarkedet har i de seneste produktionsår udvist en stærk og vedvarende tendens til udvidelse af arealerne; for at begrænse denne tendens, der kan forstyrre markedets ligevægt på længere sigt, og for at mildne følgerne for budgetudgifterne bør støttebeløbet tilpasses tilsvarende;

i artikel 2, stk. 3, i forordning (EØF) nr. 1308/70 bestemmes det, at den del af støtten, der er bestemt til finansiering af fællesskabsforanstaltninger til fremme af anvendelsen af hørfibre, vedtages samtidig med fastsættelse af støtten for det pågældende produktionsår og efter de kriterier, der er omhandlet i nævnte stykke; denne del af støttebeløbet bør fastsættes under hensyntagen til udviklingen i markedsforholdene for hør, støttebeløbet for hør samt omkostningerne i forbindelse med de forventede foranstaltninger; der bør også tages hensyn til den finansiering, der allerede er fastsat;

anvendelsen af ovennævnte kriterier fører til, at støttebeløbet og den del deraf, der er bestemt til finansiering af foranstaltninger til fremme af anvendelsen af hørfibre, fastsættes som anført nedenfor -

UDSTEDT FØLGENDE FORORDNING:

Artikel 1

For produktionsåret 1998/90 fastsættes den i artikel 4 i forordning (EØF) nr. 1308/70 omhandlede støtte

a) for så vidt angår hør, til 815,86 ECU/ha;

b) for så vidt angår hamp, til 537,47 ECU/ha.

Artikel 2

For produktionsåret 1998/99 fastsættes det beløb af støtten til hør, der er bestemt til finansiering af de i artikel 2 i forordning (EØF) nr. 1308/70 omhandlede foranstaltninger til fremme af anvendelsen af hørfibre, til 0 ECU/ha.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. august 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

. . .

(1) EFT L 146 af 4. 7. 1970, s. 1.

(2) EFT L 349 af 31. 12. 1994 s. 105.